b"\n_START_ARTICLE_\nUs3\n_START_SECTION_\nBlue Note\n_START_PARAGRAPH_\nEl tema es converteix en un \xc3\xa8xit, i aviat Geoff rep una trucada, empla\xc3\xa7ant-lo a les oficines de la EMI a Londres. Inicialment aquest s'ho pren amb nerviosisme, donat que aquest no havia pagat pels drets d'\xc3\xbas dels samples, per\xc3\xb2 la reuni\xc3\xb3 no tenia com a objectiu el de reclamar per cap dret. El motiu era ben diferent: el president del m\xc3\xadtic segell de jazz Blue Note volia fitxar-lo, fet que li permetria de tenir lliure acc\xc3\xa9s al llegendari cat\xc3\xa0leg de la firma. _NEWLINE_No obstant aix\xc3\xb2, Geoff va haver de gravar abans unes quantes demos, a fi de provar la seva v\xc3\xa0lua. Una d'aquestes demos va ser el memorable Cantaloop (Flip Fantasia), tema emblem\xc3\xa0tic de l'acid jazz. Produ\xc3\xaft el mar\xc3\xa7 de 1992, batria r\xc3\xa8cords de vendes dos anys despr\xc3\xa9s a les llistes dels Estats Units. Curiosament, aquesta reinterpretaci\xc3\xb3 del cl\xc3\xa0ssic Cantaloupe Island de Herbie Hancock est\xc3\xa0 tan ben assolida que el mateix autor de la versi\xc3\xb3 original, va arribar a dir al p\xc3\xbablic en algun dels seus concerts, que el que anava a interpretar a continuaci\xc3\xb3 era la versi\xc3\xb3 d'un tema d'un grup anomenat Us3._NEWLINE_El tema formava part del magn\xc3\xadfic \xc3\xa0lbum Hand on the torch (amb la participaci\xc3\xb3 dels rapers Rahsaan Kelly, Kobie Powell i Tukka Yoot), l'any 1993, primera col\xc2\xb7laboraci\xc3\xb3 entre Us3 i Blue Note. El disc es va convertir en un referent de la fusi\xc3\xb3 de jazz i rap, va ser aclamat per la cr\xc3\xadtica i va enregistrar unes vendes espectaculars. De fet, va ser el primer \xc3\xa0lbum de Blue Note que venia m\xc3\xa9s d'un mili\xc3\xb3 de c\xc3\xb2pies als Estats Units. Avui dia, Hand on the torch \xc3\xa9s considerat com un cl\xc3\xa0ssic imprescindible, i segueix venent-se a tot el m\xc3\xb3n com si encara fos una novetat.\n_START_SECTION_\nTrencament amb Blue Note i contracte amb Sony\n_START_PARAGRAPH_\nL'any 1997 va arribar el segon treball d'Us3, Broadway & 52nd, despr\xc3\xa9s de diverses reeixides gires mundials. Aquesta vegada, els cantants triats van ser els rapers novaiorquesos KCB i Shabaam Sahdeeq, que van prestar la seva veu a un \xc3\xa0lbum que no va repetir l'\xc3\xa8xit del seu predecessor, i que tampoc va obtenir la mateixa acollida per part de la cr\xc3\xadtica. Dos anys despr\xc3\xa9s, acabades noves gires, la relaci\xc3\xb3 entre Geoff i Blue Note va arribar a la seva fi, encara que el segell nord-americ\xc3\xa0 va editar una \xc3\xbaltima novetat discogr\xc3\xa0fica: Flip Fantasia: Hits and remixes (1999), que l\xc3\xb2gicament inclo\xc3\xafa els majors \xc3\xa8xits dels dos primers discos, a m\xc3\xa9s de quatre remescles a c\xc3\xa0rrec de Nelle Hopper, Roberto, Q-Burn i Brixton Bounce._NEWLINE_Us3 signa amb Sony a Nova York i es posa a treballar en el seu tercer LP, per al qual va comptar amb la col\xc2\xb7laboraci\xc3\xb3 del raper Michelob i de la cantant Alison Crockett. No obstant aix\xc3\xb2, abans d'acabar el treball, a causa d'un desacord amb Sony, Us3 va quedar-se sense els drets del seu propi \xc3\xa0lbum. Va caler esperar durant dos anys de processos legals per tal de recuperar-los finalment. An Ordinary Day in an Inusual Place arriba finalment a les botigues l'any 2001, editat per Toshiba EMI al Jap\xc3\xb3, i per Universal a Europa. Despr\xc3\xa9s de noves gires per Europa i Jap\xc3\xb3, les relacions entre Us3 i Universal es trenquen, pel que Geoff Wilkinson torna a quedar-se sense segell discogr\xc3\xa0fic.\n_START_SECTION_\nDarrerament\n_START_PARAGRAPH_\nAfortunadament, la relaci\xc3\xb3 amb Toshiba EMI al Jap\xc3\xb3 es mant\xc3\xa9 en aquell moment, de manera que un quart treball veu la llum en aquest pa\xc3\xads l'any 2003. L'\xc3\xa0lbum, Questions, \xc3\xa9s editat a Europa a finals de 2004 i als Estats Units l'abril de 2005. Per a aquest nou disc, Geoff compta amb la participaci\xc3\xb3 del raper de Brooklyn Reggi Wyns i la cantant londinenca Mpho Skeef. El 22 de maig de 2006 arriba a les botigues el cinqu\xc3\xa8 treball d'estudi, Schizophonic, amb els rapers Akil Dasan i Gaston, descoberts ambd\xc3\xb3s per Wilkinson al Nuyorican Poets Caf\xc3\xa8 de Nova York. Say what s'edita el 28 de maig de 2007, amb la participaci\xc3\xb3, novament d'Akil Dasan i Gaston, per\xc3\xb2 tamb\xc3\xa9 de la vocalista Adeline."